KAPETULU 3
Njambi Washaka Ngwendi Vanu Vakale Vati?
1. Njambi washaka ngwendi vanu vakale vati?
NJAMBI washaka ngwendi vanu vakale mwamuvwa. Watangele va munalume na munakathzi va kulivanga, va Andama na Eva, mangana vakale mu lihya lyalivwa. Washakele ngwendi vatheme vana na kuvwahetha hathi kupwa palandaisi na kunyunga tuthitu.—Kushangumuka 1:28; 2:8, 9, 15; kengeni Viñanda vya Kushongo ha 6.
2. (a) Tuthzivuka vati ngwetu Njambi akalinga vyuma vyashaka? (b) Mbimbiliya ngwayo vanu muka vakakala hano hathi, cho vakakalaho myaka ingai?
2 Muthinganyeka ngweni kulutwe tukakala mu palandaisi ndi? Njambi natuleke ngwendi: “Njinendeka, cho vikalingiwa.” (Isaya 46:9-11; 55:11) Njambi akalinga vyuma vyashaka, cho navimo vyai vyatha kumwonowetha. Yehova nendeka ngwendi kuli vimo vyatangelele lino lifuti. “Katangele kaye ngechi kapwe ngwe mambo embwe.” (Isaya 45:18) Ashaka ngwendi vanu vakale hano hathi hoshe. Vanu muka vashaka Njambi ngwendi vakale hano hathi, cho atonda ngwendi vakaleho myaka ingai? Mbimbiliya ngwayo: “Vaka-vuthunga vakakala mu lifuti, cho vakayoyelamo ku myaka yoshe.”—Myatho 37:29; Kujombolola 21:3, 4.
3. Vihula muka vimwatha kwihulu omwo vanu vali na kuvinja na kuthsa?
3 Matangwa ano vanu vakavinji na kuthsa. Ku mitambela imo, vanu vakalu na kulithsiyanga. Omwo kethi mukemwo mwashakele Njambi. Vika vyalingiwile, cho mwafwa vika? Mbimbiliya ikeyo lika yatha kulumbununa.
CHITOTHZI CHA NJAMBI
4, 5. (a) Iya wendekele na Eva kupangetha linyoka mu lihya lya Endeni? (b) Munu wa kulongwa atha kutenguluka vati kupwa mwithzi?
4 Mbimbiliya ituleka ngwavo ‘Liyavolo nambe Satana’ wapwa chitothzi cha Njambi. Satana wapangethele linyoka omwo wendekele na Eva mu lihya lya Endeni. (Kujombolola 12:9; Kushangumuka 3:1) Walingithile Eva akulahele ngwendi linyoka vene ikeye ali na kwendeka.—Kengeni Viñanda vya Kushongo ha 7.
5 Kuma Njambi watangele Satana Liyavolo ndi? Embwe. Wapwile kangelo mwilu ha thimbu ije Njambi wakele na kuvwahethela Andama na Eva mwela hano hathi, oloni watengulukile na kupwa Liyavolo. (Yombi 38:4, 7) Chapwile vati ngocho? Tulihuleni ngwetu, munu wa kulongwa akatenguluka vati kupwa mwithzi? Ou munu kathemukile na vwithzi embwe. Oloni akashungwiya nambe kushaka chuma chambala. Atwalelelaho kuchithinganyeka, cho lishungu lyendi lyama. Nga awana thimbu ya kwiva, cho achiva. Ngechi atenguluka kupwa mwithzi—Tandeni Yakomba 1:13-15; kengeni Viñanda vya Kushongo ha 8.
6. Kangelo umo watengulukile vati kupwa chitothzi cha Njambi?
6 Omwo mukemwo mwalingile na uje kangelo. Yehova mwatangele va Andama na Eva, wavalekele ngwendi vatheme vana na ‘kushulitha hano hathi hoshe.’ (Kushangumuka 1:27, 28) Uje kangelo mpamo wathinganyekele ngwendi, ‘Ava vanu voshe vanapande kulemetha yange kutuvakana kulemetha Yehova.’ Omwo watwaleleleho kuthinganyeka ha ñanda eyi, washangumukile kushungwiya vyuma vya Yehova. Uje kangelo washakele ngwendi vanu vamulemethe. Ngechi wakwithile Eva na kumungumuna. (Tandeni Kushangumuka 3:1-5) Cho watengulukile na kupwa Satana Liyavolo, chitothzi cha Njambi.
7. (a) Mwafwa vika va Andama na Eva vathsile? (b) Vika vitukakuluvalela na kuthsa?
7 Va Andama na Eva kuvononokele kuli Njambi, ngechi valile ku vushuka. (Kushangumuka 2:17; 3:6) Valingile vuvi ku mesho a Yehova, cho vathsile ngwe muje mwavalekele Yehova. (Kushangumuka 3:17-19) Vana va Andama na Eva navo vapwile vaka-vuvi, ngechi vathsile. (Tandeni Loma 5:12) Tuchithimutwiyeni ha chakumwenako chimo mangana tumone ovyo vyalingithile vana va Andama na Eva navo vapwe vaka-vuvi. Nga munu akanga likende mu chikango cha kufuvuka, na likende nalyo lipwa lya kufuvuka. Andama wapwile muka-vuvi omwo kononokele kuli Njambi. Ha kupwa tu vana va Andama, tuli na kapenga ngechi mwendi, cho netu tukalingi vuvi. Tuvavoshe tukakuluvala na kuthsa mwafwa twapwa tu vaka-vuvi.—Loma 3:23; kengeni Viñanda vya Kushongo ha 9.
8, 9. (a) Satana washakele va Andama na Eva vamone vati Njambi? (b) Vika Yehova kathsiyile vaje vaka-kutengulukila haje vene?
8 Satana washangumukile kutengulukila Yehova omwo wongumwine va Andama na Eva valikele kwononoka kuli Njambi. Washakele va Andama na Eva vamone Yehova kupwa muka-makuli, cho lalo muka-kuyula wamuvi uje kashakele ngwendi valikuwe vyuma vyavivwa. Satana walumbunwine ngwendi vanu kuvapandele kutolilila kuli Njambi avaleke vya kulinga. Walumbunwine ngwendi, va Andama na Eva vatha kulyangwila vyavivwa nevi vyavivi. Yehova wapandele kulinga vika? Wapandele kuthsiya ava vaka-kutengulukila. Oloni ngwe walingile ngocho, ngwe kamwethele ngwendi Satana wapwa muka-makuli.
9 Yehova kathsiyile vaje vaka-kutengulukila haje vene. Wanene vanu thimbu mangana valiyule vakevo vavenya. Yehova washakele vanu vamone ngwavo Satana wapwa muka-makuli, oloni ikeye athzivuka vyuma vivashaka vanu. Mu Kapetulu 11 tukalilongetha vyavingi ha ñanda eyi. Oloni yeni muthinganyeka vati ha vyuma vivalingile va Andama na Eva? Valingile mwamuvwa kutolilila Satana kutuvakana kwononoka kuli Njambi ndi? Yehova wanene va Andama na Eva vyuma vyoshe. Wavanene kuyoya kwa kulumbunuka na mwela wauvwa na vipangi vyavivwa. Oloni nachimo chavalingilile Satana chachivwa chai. Ngwe yeni, ngwe mwalingile vati?
10. Munu na munu atha kulyangwila vika?
10 Netu matangwa ano, tuli na ndthzili ya kulyangwila vya kulinga, cho kuyoya kwetu kunemana ha vyuma vitwangula. Twatha kwangula Yehova apwe Muka-kutuyula na kumwetha ngwetu Satana wapwa muka-makuli. Twatha lalo kwangula Satana atuyule. (Myatho 73:28; Tandeni Vithimo 27:11) Vanu vavandondo lika muno mu kaye vali na kwononoka kuli Njambi. Njambi kethi ikeye ali na kuyula kano kaye. Nga kethi ikeye, cho iya ali na kukayula?
IYA ALI NA KUYULA KAYE?
11, 12. (a) Satana wamwethele vika omwo wanene Yesu mafuti? (b) Vithoneka muka vimwetha ngwavo Satana ikeye ali na kuyula kano kaye?
11 Yesu wathzivukile mwamuvwa munu uje ali na kuyula kano kaye. Thimbu imo, Satana “wamumwethele mafuti oshe a hano ha kaye na vumpau vwawo vwoshe.” Cho Satana wakulahethele Yesu ngwendi: “Nga uthsikama ha mavuli na kunjilemetha, cho vyoshe evi vikapwa vyove.” (Mateo 4:8, 9; Luka 4:5, 6) Lihuleni ngweni: ‘Ngwe awa mafuti kuwapwile a Satana, ngwe wathele kuwana Yesu ndi?’ Embwe. Vifulumende vyoshe vyapwa vya Satana.
12 Munatha kwihula ngweni: ‘Satana atha kupwa vati muka-kuyula kano kaye? Kuma Yehova Njambi Muka-ndthzili yoshe, kethi ikeye watangele vyuma vyoshe ndi?’ (Kujombolola 4:11) Eyo, ikeye vene. Oloni Yesu watumbwile Satana ngwendi ikeye “muka-kushwana [muka-kuyula] kano kaye.” (Yowano 12:31; 14:30; 16:11) Kapositolo Paulu watumbwile Satana Liyavolo ngwendi ikeye ‘njambi wa kano kaye.’ (2 Kolinte 4:3, 4) Cho kapositolo Yowano lalo wathonekele ngwendi: ‘Kaye koshe kali mu ndthzili ya Liyavolo.’—1 Yowano 5:19.
KAYE KA SATANA VAKAKANYONGETHA VATI?
13. Vika vitushakela kaye kakaha?
13 Vyuma mu kaye vili na kuvihya manene. Mu kaye muli vindthzita na vilinga vyavivi na chivembulu na lwothzi. Vanu kuvatha kumanetha ovu vukalu nambe valifwita kulinga ngocho. Oloni Njambi ololo anyongetha kano kaye kakavi mwakalwa ndthzita yendi ya Alamangindone cho akakengitha na kaye kakaha kakavwa.—Kujombolola 16:14-16; kengeni Viñanda vya Kushongo ha 10.
14. Njambi nangula iya kupwa Mwene wa Vumwene vwendi? Vika viyendekele chimweja Mbimbiliya hali Yesu?
14 Yehova wangwile Yesu Kilisitu kupwa Mwene wa fulumende yendi ya mwilu, nambe ngwetu Vumwene vwendi. Mbimbiliya yendekele chimweja ngwayo Yesu akapwa “Mwene wa Kwoloka,” cho fulumende yendi kuyikahu. (Isaya. 9:6, 7) Yesu walongethele vaka-kumukavangeya valombe eyi fulumende. Wendekele ngwendi: “Vumwene vwove vwije. Chithzango chove vachilinge hano hathi, ngwe omwo vakachilingi mwilu.” (Mateo 6:10) Mu Kapetulu 8 tukalilongetha omwo Vumwene vwa Njambi muvukanyongethela vifulumende vya kaye. (Tandeni Ndanyele 2:44.) Cho Vumwene vwa Njambi vukatengulula kaye kupwa palandaisi.—Kengeni Viñanda vya Kushongo ha 11.
KAYE KAKAHA KALI MUYEHI
15. “Kaye kakaha” chuma muka?
15 Mbimbiliya yakulahetha ngwayo: “Tunavandamena vije vyatukulahetha Njambi, vikevyo, lilu lyaliha na kaye kakaha, muje mukakala vuthunga.” (2 Petulu 3:13; Isaya 65:17) Vithimbu vimo, Mbimbiliya ikapangetha lijwi “kaye” kutumbula vanu vaje vakala hathi. Ngechi, “kaye kakaha” kanapu vanu voshe vaje vanakwithula Njambi ha kumwononoka.
16. Njambi akana vwana muka vwavuvwa kuli vaje vakakala mu kaye kakaha, cho vika vitunapande kulinga mangana netu akatwanevwo?
16 Yesu wakulahethele ngwendi vaje vakakala mu kaye kakaha ka Njambi, vakatambula “mwonyo wa myaka yoshe.” (Mako 10:30) Vika vitunapande kulinga mangana tukatambule ovu vwana? Tandeni Yowano 3:16 na 17:3 mangana muwane vimunapande kulinga. Tuthimutwiyeni viyendeka Mbimbiliya tumone mukukafwa kuyoya mu Palandaisi.
17, 18. Tunathzivuka vati ngwetu mu kaye mwoshe mukakala kwoloka, cho vanu vakakala mwamuvwa?
17 Vuvi na vindthzita na vukenya na lwothzi vikahwa. Hano hathi kuhakathala lalo vaka-vuvi. (Myatho 37:10, 11) Njambi “akamanetha vindthzita hano hathi hoshe.” (Myatho 46:9; Isaya 2:4) Hathi hakashula vanu vaje vathzema Njambi na kumwononoka. Kukakala kwoloka myaka yoshe.—Myatho 72:7.
18 Vanu va Yehova vakakala mwamuvwa. VaIsalele va kuthañulu vayoyele mwamuvwa muvononokele kuli Njambi, mwafwa wa vanyungile. (VaLevi 25:18, 19) Mu Palandaisi vyai vikatuthzivitha lyova. Tukalikuwa kuyoya mu kwoloka.—Tandeni Isaya 32:18; Mika 4:4.
19. Mwafwa vika tukulahela ngwetu vyakulya vikatuma mu kaye kakaha ka Njambi?
19 Vyakulya vikatuma. “Tiliku ipwe yaingi mu lifuti, hakamwa ya malundu hashule na vimbuto.” (Myatho 72:16) Yehova ‘Njambi yetu akatuvethzikitha,’ cho ‘vimbuto vikamena mu livu.’—Myatho 67:6
20. Tunathzivuka vati ngwetu hathi hoshe hakatenguluka kupwa palandaisi?
20 Hathi hoshe hakatenguluka kupwa palandaisi. Vanu vakakala na vinjuvo vyavivwa na mahya amavwa. (Tandeni Isaya 65:21-24; Kujombolola 11:18.) Hathi hoshe hakapwa hahavwa ngwe mulyafwile lihya lya Endeni. Thimbu yoshe, Yehova akatwana vyuma vitukatonda. Mbimbiliya ngwayo: “Yove uvana vyakulya vya kupwithamo, na kuvakutitha voshe na vyakulya.”—Myatho 145:16.
21. Tunathzivuka vati ngwetu vanu na tuthitu vakakala mu kwoloka?
21 Vanu na tuthitu vakakala mu kwoloka. Tuthitu kuvakavulumuna vanu lalo. Vanike vavandondo kuvatewe tuthitu vaje vali na kuvulumuna vanu ano matangwa.—Tandeni Isaya 11:6-9; 65:25.
22. Yesu akalinga vika kuli vaka-kuvinja?
22 Naumo wai akavinja. Yesu mwakele hano hathi, wakangwile vanu vavangi. (Mateo 9:35; Mako 1:40-42; Yowano 5:5-9) Oloni ha kupwa Mwene wa Vumwene vwa Njambi, Yesu akakangula vanu voshe. Naumo wai akendeka lalo ngwendi: “Njili na kuvinja.”—Isaya 33:24, NWT; 35:5, 6.
23. Njambi akalinga vika ku vanu vaje vathsa?
23 Vathsi vakayoya lalo. Njambi nakulahetha ngwendi akathangula vanu vavangi vaje vanathsi, cho vakayoya myaka yoshe. “Vanu voshe vavavwa nava vavavi vakathanguka ku vathsi.”—Tandeni Yowano 5:28, 29; Vilinga 24:15;
24. Mulithziva vati ha ñanda ya kukakala mu Palandaisi?
24 Tuvavoshe twatha kulyangwila vya kulinga. Twatha kwangula kulilongetha vya Yehova na kumupangela, nambe kwangula kulilingila vitushaka. Nga twangula kupangela Yehova, tukalikuwa vyuma vyavivwa kulutwe. Munalume umo walombele Yesu ngwendi akamwanuke nga nathsi. Cho Yesu wamukulahethele ngwendi: “Ukakala nange mu Palandaisi.” (Luka 23:43, NWT ) Tuthzivukeni Yesu Kilisitu mwamuvwa nomwo akashulithililamo vikulahetho vya Njambi.
cjk_Latn kam_Latn kam_Latn tso_Latn cjk_Latn cjk_Latn scn_Latn cjk_Latn nya_Latn bem_Latn cjk_Latn cjk_Latn cjk_Latn cjk_Latn tso_Latn cjk_Latn umb_Latn cjk_Latn cjk_Latn bam_Latn cjk_Latn hau_Latn bem_Latn cjk_Latn cjk_Latn umb_Latn tso_Latn tum_Latn cjk_Latn cjk_Latn nya_Latn cjk_Latn cjk_Latn cjk_Latn cjk_Latn cjk_Latn zul_Latn umb_Latn cjk_Latn cjk_Latn cjk_Latn bem_Latn cjk_Latn cjk_Latn umb_Latn cjk_Latn tso_Latn kam_Latn cjk_Latn tum_Latn